## Sanitat comença la construcció del Centre de Prototeràpia de la Comunitat Valenciana

*** La prototeràpia està indicada per al tractament de tumors de difícil accés i especialment per a pacients pediàtrics
* L’obra de l’edifici nou s’ha adjudicat per 21,5 milions d’euros
* El cost de l’equip de prototeràpia i d’equipament complementari serà finançat per la Fundació Amancio Ortega amb 29,04 milions d’euros**

La Conselleria de Sanitat comença la construcció del Centre de Prototeràpia de la Comunitat Valenciana, després de la corresponent firma de l’acta d’inici d’obra. L’edifici, que ocuparà 5.500 m2, es construïx en una parcel·la situada al costat de l’Hospital La Fe i estarà connectat subterràniament amb el Servici d’Oncologia Radioteràpica de l’Hospital.

La prototeràpia és un tractament més precís i menys invasiu, i està indicat, especialment, per a pacients oncològics pediàtrics, així com per a tumors de difícil accés, com ara els cerebrals, de cap i coll, medul·la espinal, pulmó, tumors oculars i sarcomes, entre altres patologies oncològiques.

La Conselleria de Sanitat ha adjudicat l’obra del nou edifici per 21,5 milions d’euros. El cost de l’equip de prototeràpia i d’equipament complementari, donat per la Fundació Amancio Ortega, s’eleva a 29,04 milions d’euros i forma part del Programa per a la implantació de la prototeràpia en el Sistema Nacional de Salut.

El director general de Gestió Econòmica, Contractació i Infraestructures de la Conselleria de Sanitat, Pedro López, ha explicat que “està previst simultaniejar l’edificació mateixa amb la instal·lació de l’equip de prototeràpia per a poder fer ús com més prompte millor d’esta tecnologia”. En este sentit, la previsió és que tant l’obra com la instal·lació de l’equipament finalitze a finals de maig de 2027 i que, després de dos mesos per al calibratge i la comprovació dels equips, a finals de juliol o principis d’agost de 2027, puga tractar-se el primer pacient.

A més de la construcció del centre, la Conselleria assumix la instal·lació i posada en funcionament de l’equipament tecnològic, els recursos humans, el pla de formació del personal i el manteniment.

El director general ha reiterat el “ferm compromís del Consell per contribuir a la creació de la Xarxa Nacional de Prototeràpia i per garantir un accés equitatiu als tractaments perquè totes les persones puguen beneficiar-se’n amb independència del lloc a on residisquen”.

Les màquines de prototeràpia requerixen la construcció d’un gran búnquer de formigó armat per a contindre les radiacions ionitzants i la calor que desprén el procés de producció de protons a partir d’àtoms d’hidrogen. Així mateix, el contenidor tindrà unes parets amb una grossària de 2,5 metres d’amplària per a evitar qualsevol classe de filtració.

És destacable assenyalar que en el centre de l’edifici s’ha dissenyat un gran pati verd brillant a manera d’espai natural per a aconseguir influir positivament en l’estat d’ànim i el temps de recuperació dels pacients. També s’han disposat àrees acollidores i espaioses que respecten la privacitat i brinden tant als pacients com al personal mèdic una sensació de seguretat i confiança.

**La teràpia de protons**

La teràpia amb protons o prototeràpia és la modalitat de radioteràpia externa de més precisió, que aporta una millor distribució de la dosi i, per tant, menys irradiació dels teixits sans i menys risc d’efectes radioinduïts innecessaris.

La seua aplicació suposa un gran avanç clínic, ja que disminuïx els efectes adversos tardans en els teixits i òrgans que envolten el tumor, al mateix temps que es reduïxen les possibilitats de desenrotllar segons tumors, una de les principals conseqüències de la radioteràpia convencional, especialment entre els menors.

Fecha: 04/02/2025